ไฟแนนซ์ทูเดย์
&#8220;ไม่มีนกตัวใดบินสูงเกินไปถ้ามันบินด้วยปีกของมันเอง&#8221;
18 ส.ค. 2554

“ไม่มีนกตัวใดบินสูงเกินไปถ้ามันบินด้วยปีกของมันเอง”
...ถามว่าคุณเชื่อหรือไม่ว่า แรงงานภาคเกษตรไทยกำลังเริ่มวิกฤต หลายคนอาจไม่คิดและไม่เชื่อ 
สุดสัปดาห์ที่ผ่านมาต้นกล้ามีโอกาสพูดคุย ประลองกำลังและสติปัญญากับข้าราชการระดับสูงในกระทรวงเกษตรฯ และกระทรวงการคลัง 2 ท่าน ทั้งสองท่านบอกว่า ตอนนี้ไทยกำลังเข้าสู่สังคมผู้สูงอายุแล้ว ปีที่แล้วสัดส่วนแรงงานภาคเกษตรกรรมต่อกำลังแรงงานรวมมีแค่ 38.2% ลดลงจากที่เคยเป็นในระดับ 68% เกือบครึ่ง




...ยังไม่พอ โครงสร้างเศรษฐกิจไทยมีการเปลี่ยนแปลง โดยสัดส่วนผลผลิตภาคเกษตรกรรมต่อจีดีพีปรับตัวลดลงเหลือแค่ 8.3% ของจีดีพีจากที่เคยมีสัดส่วนถึง 10.4% ของจีดีพี จำนวนผู้มีงานทำในภาคเกษตรมีแค่ 13.41 ล้านคน ขณะที่รายได้เกษตรกรขยายตัวถึง 35.8% รัฐบาลปูจ๋าหาทางปรับแก้หน่อยเถอะ ถ้าอยากให้สินค้าเกษตรไทยเป็นครัวโลก
...ซีไอเอ็มบี ไทย (CIMBT) ประกาศแต่งตั้ง ฐาภพ คลี่สุวรรณ ขึ้นเป็นผู้ช่วยกรรมการผู้จัดการใหญ่ ดูแลสำนักกรรมการผู้จัดการใหญ่ และฝ่ายกำกับการปฏิบัติงาน มีผลตั้งแต่วันนี้เป็นต้นไป 
ฐาภพ จบการศึกษาปริญญาโทด้านกฎหมาย (ภาษี) จาก De Paul University ประเทศสหรัฐอเมริกา เนติบัณฑิต สำนักอบรมศึกษากฎหมายแห่งเนติบัณฑิตยสภา และปริญญาตรีคณะนิติศาสตร์ จากจุฬาลงกรณ์มหาวิทยาลัย 
ฐาภพ เคยเป็นทนายความที่สำนักงานประธานดวงรัตน์ และบริษัท คูเปอร์ แอนด์ ไลแบรนด์ และเป็นทนายความที่ปรึกษา บริษัท เบเคอร์ แอนด์ แมคเคนซี่ บริษัท ดีคอน เกรย์แฮม แอนด์ เจมส์ และเป็นทนายความที่ปรึกษาอาวุโส บริษัท สำนักกฎหมาย สยามพรีเมียร์ เรียกว่าประสบการณ์เพียบ